## Pravilnik o izgledu, sadržaju i načinu vođenja zapisnika i dokumenata o sukladnosti godišnjeg stručno-tehničkog pregleda za žičare

### NN 124/2009 (16.10.2009.), Pravilnik o izgledu, sadržaju i načinu vođenja zapisnika i dokumenata o sukladnosti godišnjeg stručno-tehničkog pregleda za žičare

124 16.10.2009 Pravilnik o izgledu, sadržaju i načinu vođenja zapisnika i dokumenata o sukladnosti godišnjeg stručno-tehničkog pregleda za žičare

MINISTARSTVO MORA, PROMETA  I INFRASTRUKTURE

3064

Na temelju članka 37. stavka 4. Zakona o žičarama za prijevoz osoba (»Narodne novine« broj 79/07 i 75/09), ministar mora, prometa i infrastrukture donosi

PRAVILNIK

O IZGLEDU, SADRŽAJU I NAČINU VOĐENJA ZAPISNIKA I DOKUMENATA O SUKLADNOSTI GODIŠNJEG STRUČNO-TEHNIČKOG PREGLEDA ZA ŽIČARE

I. OPĆE ODREDBE

Članak 1.

Ovim Pravilnikom utvrđuje se izgled, sadržaj i način vođenja zapisnika godišnjeg stručno-tehničkog pregleda (u daljnjem tekstu: stručni pregled) i popis dokumenata o sukladnosti pri stručnom pregledu, kojima se dokazuje da je žičara za prijevoz osoba (u daljnjem tekstu: žičara) održavana u skladu s propisima i tehničkim uvjetima koji se odnose na konstrukciju, opremu, održavanje i opremljenost žičare propisanim uređajima.

Članak 2.

Izrazi u ovom Pravilniku znače:

(1) »Ocjena o sukladnosti« je svaki postupak koji se upotrebljava, izravno ili neizravno, za određivanje da li su ispunjeni odgovarajući zahtjevi u tehničkim propisima ili normama. To između ostaloga uključuje: postupke za uzorkovanje, ispitivanje i pregled; vrednovanje, ovjeravanje i osiguranje sukladnosti; upis, akreditaciju i odobrenje, te njihove kombinacije.

(2) »Izjava o sukladnosti« je isprava kojom proizvođač izjavljuje da njegov proizvod odgovara bitnim tehničkim, zdravstvenim i sigurnosnim zahtjevima propisa.

(3) »Sigurnosna analiza« je dokument, priložen glavnomu projektu, a izrađuje se za svaku žičaru, podsustav ili sigurnosnu komponentu.

(4) »Sigurnosno izvješće« je dokument, priložen glavnom projektu, koji se izrađuje na osnovi sigurnosne analize, a sastoji se od sažetoga prikaza rizika i hazarda tijekom rada i pogona.

Članak 3.

(1) Godišnji stručni pregled obavlja akreditirana pravna ili fizička osoba na temelju ovlasnice ministra (u daljnjem tekstu: Ovlaštena osoba).

(2) O stručnom pregledu vodi se zapisnik na osnovu kojeg se izdaje dozvola za rad žičare.

II. IZGLED I SADRŽAJ OBRAZACA ZAPISNIKA

Članak 4.

Zapisnik o stručno-tehničkom pregledu žičara sadrži:

1) Opće podatke,

2) Podatke o Upravitelju žičare,

3) Podatke o osobama koje su obavile stručni pregled,

4) Podatke o žičari,

5) Podatke o dokumentaciji žičare,

6) Podatke o tehničko-tehnološkoj dokumentaciji žičare,

7) Podatke o izvršenim ispitivanjima,

8) Zaključak o izvršenom pregledu, pregledanoj dokumentaciji, izvršenim ispitivanjima i izvedenim zahvatima na žičari koji zadovoljavaju propisane uvjete ili opis razloga zbog kojih žičara nije zadovoljila uvjetima stručnog pregleda,

9) Ocjenu da li je žičara zadovoljila ili nije zadovoljila uvjete,

10) Verifikaciju zapisnika s imenima i prezimenima i vlastoručnim potpisima osoba koje su prisustvovale pregledu od strane Upravitelja i imenima i prezimenima osoba i vlastoručnim potpisima osoba koje su izvršile pregled,

11) Popis priloženih dokumenata o izvršenim mjerenjima i ispitivanjima i priloženi preslici dokumenata,

12) Popis priloženih ocjena i izjava o sukladnosti komponenata i podsustava žičare i priloženi preslici ocjena i izjava.

Članak 5.

Sastavni dijelovi zapisnika o stručnom pregledu su sljedeći dokumenti:

1) Plan održavanja žičare,

2) Pisana i ovjerena izjava Upravitelja da je žičara održavana sukladno Planu održavanja,

3) Popis svih obavljenih radova i izmijenjenih komponenata žičare,

4) Ocjena i izjava o sukladnosti izmijenjenih komponenata žičare,

5) Zapisnik o ispitivanju strojeva i uređaja s povećanim opasnostima temeljem:

a) Zakona o zaštiti na radu (»Narodne novine« broj 59/96, 94/96, 114/03, 100/04, 86/08, 116/08 i 75/09),

b) Pravilnika o ispitivanju radnog okoliša te strojeva i uređaja s povećanim opasnostima (»Narodne novine« broj 114/02, 131/02 i 126/03),

c) Pravilnika o sigurnosti i zdravlju pri uporabi radne opreme (»Narodne novine«, broj 21/08),

d) Pravilnika o sigurnosti strojeva (»Narodne novine« broj 135/05),

e) Pravilnika o tehničkim normativima za električne instalacije niskog napona (»Narodne novine« broj 05/02),

f) Pravilnika o listi strojeva i uređaja s povećanim opasnostima (»Narodne novine« broj 47/02),

g) Pravilnika o sigurnosti na uređenim skijalištima (»Narodne novine« broj 68/91),

h) Zakona o žičarama za prijevoz osoba (»Narodne novine« broj 79/07 i 75/09),

6) Izvješća o izvanrednim događajima.

Članak 6.

(1) Na osnovu prikupljenih podataka ovlaštena pravna ili fizička osoba koja obavlja stručni pregled donosi zaključak i ocjenu koji su sastavni dio zapisnika.

(2) O zaključku i ocjeni ovlaštena pravna ili fizička osoba koja je obavila stručni pregled obavještava Upravitelja žičare i Ured nadležan za žičare pri ministarstvu nadležnom za promet.

(3) Zapisniku se prilaže preslika dokumentacije iz članka 5. ovog Pravilnika kao i preslike drugih dokumenata bitnih za rad žičare na siguran način, a prema naputku Ovlaštene osobe.

(4) Ovlaštena osoba prije upisa dokumentacije i prilaganja preslika provjerava istovjetnost preslika i originala danih na uvid.

Članak 7.

U skladu s člankom 4. u obrazac Zapisnika o stručno-tehničkom pregledu žičara unose se:

|  |  |
| --- | --- |
| 1 | OPĆI PODACI |
| 1.1 | Broj zapisnika: |
| 1.2 | Datum početka stručno-tehničkog pregleda: |
| 1.3 | Datum završetka stručno-tehničkog pregleda: |
| 2 | UPRAVITELJ ŽIČARE |
| 2.1 | Naziv / ime: |
| 2.2 | MB: |
| 2.3 | Adresa: |
| 3 | OSOBE KOJE SU OBAVILE STRUČNO-TEHNIČKI PREGLED |
| 3.1 | Naziv / ime akreditirane pravne ili fizičke osobe: |
| 3.2 | Adresa akreditirane pravne ili fizičke osobe: |
| 3.3 | Naziv izdavatelja akreditacije: |
| 3.4 | Adresa izdavatelja akreditacije: |
| 3.5 | Datum izdavanja akreditacije: |
| 3.6 | Broj akreditacije: |
| 3.7 | Fizičke osobe koje su prisustvovale stručno-tehničkom pregledu |
| 3.7.1 | Ime i prezime, stručna sprema i funkcija: |
| 3.8 | Fizičke osobe koje su obavile stručno-tehnički pregled |
| 3.8.1 | Ime i prezime i stručna sprema: |
| 4 | ŽIČARA |
| 4.1 | Naziv žičare: |
| 4.2 | Evidencijski broj žičare: |
| 4.3 | Proizvođač: |
| 4.4 | Tvornički broj: |
| 4.5 | Osnovni tehničko-tehnološki podaci o žičari: |
| 4.5.1 | Tip žičare: Viseća žičara / Vučnica / Uspinjača |
| 4.5.2 | Tehnološke značajke viseće žičare: |
| 4.5.2.1 | Tok žičare: S povratnim tokom / S kružnim tokom |
| 4.5.2.2 | Užad žičare, broj užadi: |
| 4.5.2.3 | Vozilo: Zatvoreno vozilo (Kabinska) / Otvoreno vozilo (Sjedežnica) |
| 4.5.2.4 | Veza vozila i užeta: S odvojivim hvataljkama / S neodvojivim hvataljkama |
| 4.5.3 | Tehnološke značajke vučnice: |
| 4.5.3.1 | Uže žičare: S visoko vođenim užetom / S nisko vođenim užetom |
| 4.5.3.2 | Oblik vučnika: Sidro / Tanjur |
| 4.5.4 | Tehnološke značajke uspinjače: |
| 4.5.4.1 | Užad uspinjače, broj užadi: |
| 4.6 | Opaske i napomene: |
| 5 | DOKUMENTACIJA ŽIČARE |
| 5.1 | Uporabna dozvola |
| 5.1.1 | Izdavatelj: |
| 5.1.2 | Oznaka: |
| 5.1.3 | Datum izdavanja: |
| 5.2 | Sigurnosna analiza žičare |
| 5.2.1 | Izdavatelj: |
| 5.2.2 | Oznaka: |
| 5.2.3 | Datum izdavanja: |
| 5.3 | Sigurnosno izvješće |
| 5.3.1 | Izdavatelj: |
| 5.3.2 | Oznaka: |
| 5.3.3 | Datum izdavanja: |
| 5.4 | Opaske i primjedbe: |
| 6 | TEHNIČKO-TEHNOLOŠKA DOKUMENTACIJA ŽIČARE |
| 6.1 | Tehnička dokumentacija |
| 6.1.1 | Glavni projekt (arhitektonski, građevinarski, strojarski i elektro): Potpun / Nepotpun |
| 6.1.2 | Izvedbeni projekt (arhitektonski, građevinarski, strojarski i elektro): Potpun / Nepotpun |
| 6.1.3 | Spisak ocjena o sukladnosti: Potpun / Nepotpun |
| 6.1.4 | Spisak izjava o sukladnosti: Potpun / Nepotpun |
| 6.2 | Tehnološka dokumentacija |
| 6.2.1 | Upute za rad: Ima / Nema |
| 6.2.2 | Plan održavanja: Ima / Nema |
| 6.3 | Izjava Upravitelja o održavanju žičare sukladno Planu održavanja: Ima / Nema |
| 6.4 | Knjiga žičare: Ima / Nema |
| 6.5 | Dnevnik žičare: Ima / Nema |
| 6.6 | Opaske i primjedbe: |
| 7 | IZVRŠENA ISPITIVANJA |
| 7.1 – 7.n | Vrsta ispitivanja: |
| 7.1.1 –  7.n.1 | Redni broj: |
| 7.1.2 –  7.n.2 | Norma / pravilnik / dokument: |
| 7.1.3 –  7.n.3 | Ispitivanje izvršio: |
| 7.1.4 –  7.n.4 | Broj dokumenta: |
| 7.1.5 –  7.n.5 | Rezultat ispitivanja: Zadovoljava / Ne zadovoljava |
| 7.1.6 –  7.n.6 | Rok valjanosti: |
| 7.n | Opaske i primjedbe vezane uz ispitivanja: |
| 8 | ZAKLJUČAK |
| 8.1 | Tekst zaključka: Priložena dokumentacija, izvršena ispitivanja i izvedeni zahvati na žičari zadovoljavaju propisane uvjete, ili opis razloga zbog kojih žičara nije zadovoljila uvjetima stručnog pregleda |
| 9 | OCJENA I PREPORUKA |
| 9.1 | Žičara: Zadovoljava / Ne zadovoljava |
| 9.2 | Preporuke za daljnje postupanje: |
| 10 | OVJERA ZAPISNIKA |
| 10.1 | Prisutni na stručnom pregledu od strane Upravitelja: |
| 10.2 | Ispitivanje izvršili: |
| 11 | Popis izdanih uvjerenja o izvršenim ispitivanjima |
| 11.1 | Redni broj: |
| 11.2 | Naziv i broj dokumenta: |
| 11.3 | Izdavatelj: |
| 11.4 | Datum izdavanja: |
| 12 | POPIS OCJENA I IZJAVA O SUKLADNOSTI KOMPONENTI I PODSUSTAVA ŽIČARE |
| 12.1 | Redni broj: |
| 12.2 | Naziv i broj dokumenta: |
| 12.3 | Izdavatelj: |
| 12.4 | Datum izdavanja: |

Članak 8.

Obrazac Zapisnika o stručno-tehničkom pregledu žičara dan je u Prilogu 1 ovog Pravilnika.

III. PRIJELAZNE I ZAVRŠNE ODREDBE

Članak 9.

(1) Za postojeće žičare izgrađene prije stupanja na snagu Zakona o žičarama za prijevoz osoba (»Narodne novine« broj 79/07 i 75/09), koje nemaju uporabnu dozvolu na temelju koje se izdaje odobrenje za rad žičare iz članka 37. stavak 2. Zakona o žičarama za prijevoz osoba, odobrenje za rad će se izdati i ako takve žičare ispunjavaju uvjete te posjeduju odgovarajuću dokumentaciju sukladno odredbama Zakona o prostornom uređenju i gradnji (»Narodne novine«, broj 76/07 i 38/09), kojima se uređuje pitanje uporabe građevina izgrađenih do dana stupanja na snagu Zakona o prostornom uređenju i gradnji.

(2) Upravitelji žičara iz stavka 1. ovoga članka dužni su odmah i bez odlaganja po stupanju na snagu ovog Pravilnika inicirati odgovarajući postupak, sukladno Zakonu o prostornom uređenju i gradnji, radi ishođenja odgovarajuće dokumentacije iz stavka 1. ovoga članka.

(3) Žičare iz stavka 1. ovoga članka, za koje se do trenutka stručnog pregleda ne uspije ishoditi dokumentacija iz stavka 2. ovoga članka, iznimno u periodu od tri godine od dana stupanja na snagu ovog Pravilnika, mogu ishoditi odobrenje za rad, odnosno pozitivnu ocjenu na stručnom pregledu ukoliko se utvrdi da su takve žičare održavane u skladu s propisima i tehničkim uvjetima koji se odnose na konstrukciju, opremu, održavanje i opremljenost žičare propisanim uređajima.

(4) Za žičare iz stavka 1. ovoga članka za koje se ne ishodi odgovarajuća dokumentacija iz stavka 2. ovoga članka niti u roku od tri godine od dana stupanja na snagu ovog Pravilnika, neće se izdati odobrenje za rad sve do ishođenja odgovarajuće dokumentacije iz stavka 2. ovoga članka i uspješno izvršenog stručnog pregleda.

Članak 10.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-02/50

Urbroj: 530-01-06-09-1

Zagreb, 28. rujna 2009.

Ministar
Božidar Kalmeta, v. r.

PRILOG I.

![](dodatni/404065.jpeg)

![](dodatni/404066.jpeg)

![](dodatni/404067.jpeg)

![](dodatni/404068.jpeg)

![](dodatni/404069.jpeg)

![](dodatni/404070.jpeg)

Pravilnik, NN 124/2009-3064